De er kjærester og konkurrenter. Nå vil begge bli nestleder i Rødt. 
Kjærester, kamerater og konkurrenter. Rødt-paret Mímir Kristjánsson (37) og Sofie Marhaug (33) er begge klar for å bli nestleder i Rødt.  24. mai holder Rødt ekstraordinært landsmøte for å velge ny leder og nestleder etter Bjørnar Moxnes’ exit i fjor. Marie Sneve Martinussen har ingen motkandidat som partileder. Første nestleder Charlotte Therkelsen er ikke på valg. Marhaug og Kristjánsson er begge aktuelle som andre nestleder. Dette ble først omtalt i Klassekampen. – Vi er villig til å stille som nestleder hvis valgkomiteen spør. Det er viktig at folk i Rødt ikke tror at dette er noe vi skal avgjøre i ektesengen. Vi er glade for å overlate dette til valgkomiteen og ikke konkurrere med hverandre, sier Kristjánsson. Stortingsrepresentant Seher Aydar er blant andre aktuelle navn til vervet. Diskusjonen i valgkomiteen går om det skal være en til fra stortingsgruppen i ledelsen eller om en fra fagbevegelsen bør inn. Kjønn kan også komme til å spille inn. – Vi har lave skuldre. Hvis vi blir vraket, føler vi ikke vi at vi personlig er vraket, men at de er ute noe annet, sier paret.  De understreker at de har et blandet forhold til å bli nestleder. – Det er litt både og. Det er mye jobb, man blir bundet til formelle partioppgaver og får mindre fri, sier Marhaug. – Vi står vel til disposisjon. Vi er jo begge forfengelig og mottagelige for smiger når folk spiller oss inn. Men det er litt blandet, supplerer han. – Outrerte oljemotstandere – Har dere et felles program? – Både og. Det som er felles er at vi er opptatt av kampen om Vestlandet. Vi har nettopp skrevet bok om formuesskatten. Høyresiden bruker vår landsdel til å si at vestlendinger elsker milliardærer og hater formuesskatt.  – Rødt har vært et Oslo-dominert parti. Vi vil vise at det finnes en vital og radikal venstreside også på Vestlandet, sier Marhaug. Men når industri, kraft, klima og olje legges på bordet, stikker noe uenighet frem. – For meg handler det om å tøyle den aller mest outrerte oljemotstanden som venstresiden spesielt i Oslo har tillatt seg å ha. Jeg bidro til å fjerne sluttdato i programmet. Jeg er ikke for totalstopp av nye brønner. Du er vel muligens litt mer for klima? spør han. – Jeg er ikke outrert, men opptatt av klima. Vi må kutte utslipp, men på en realistisk måte. Oljen vil jo ta slutt, og spørsmålet er hva slags industri skal vi bygge opp, svarer Marhaug, som er Rødts klimatalsperson. – Blir det et grønnere Rødt med Marhaug som nestleder? – Det vil jeg nok si, svarer hun.  – Med meg blir det nattsvart rødt, ler Kristjánsson.  – Mer kristen enn ham De skiller også lag i spørsmål om «politisk korrekthet» og kulturkrig. – Jeg er lite woke-fyr, lite opptatt av kulturkrig. Jeg er opptatt av å forene Rødts politikk med de lavkirkelige organisasjonene i Rogaland. Det holder for meg hvis de er for velferdsstat og likhet. Jeg trenger ikke en katalog over hvilke ord du får lov å bruke, sier Kristjánsson. – Det morsomme er at jeg er mer kristen enn deg, svarer Marhaug.  Begge holder døren åpen for regjeringsdeltagelse. En gang i fremtiden. – Jeg tror ikke Rødt kan holde seg med en holdning om at uansett hva som skjer så skal vi love aldri å gå i regjering til evig tid, sier han. Hun understreker at dette er lite realistisk nå, og at det er opp til partiorganisasjonen å bestemme. – Har borgerskapet og de rike noe å frykte om en av dere blir nestleder? – De har noe å frykte uansett, svarer Marhaug. – Rederiforbundet ringte før forrige valg og spurte hva de kunne forvente hvis Rødt kom på vippen. Det blir giljotinen, svarte jeg. De ble kjempesure, sier han spøkefullt. I tenkeboksen om gjenvalg Kristjánsson representerer Rogaland og Marhaug Hordaland på Stortinget. Men nå har Marhaug kjøpt seg inn i kjærestens leilighet og meldt flytting til Stavanger. Kombinasjonen av politikk og kjærlighet skaper noen ekstra utfordringer: Vil Hordaland Rødt nominere Marhaug igjen? Eller vil de konkurrere også om førsteplassen fra Rogaland Rødt? Disse spørsmålene drøftes ennå ikke utenfor hjemmets vegger. Han er i tenkeboksen om han skal stille for en ny periode. Pendling til og fra to barn i Stavanger tærer på.  – Det må vi ta i neste runde. Det er en egen diskusjon, sier de samstemt. Lisa Ekdahls tekst tar muligens dagens situasjonen på kornet: «Hvem vet? Inte du, hvem vet? Inte jag.» Valgkomiteens leder Truls Dydland sitter med noen av svarene.  – Vi satser på at vi har klar en innstilling i neste uke. Vi søker en nestleder som kan fortsette å løfte partiet politisk og organisatorisk etter en enorm vekst, sier Dydland. – Er Marhaug og Kristjánsson ønsket av mange? – Begge er veldig populære i og utenfor partiet. Det er to av flere navn som er blitt og blir diskutert, svarer han.
Rødt-paret Sofie Marhaug og Mímir Kristjánsson er begge kandidater for nestlederposisjon i Rødt.  Valgkomiteen diskuterer blant annet om det skal være en til fra stortingsgruppen eller en fra fagbevegelsen i ledelsen. Marhaug og Kristjánsson holder døren åpen for regjeringsdeltagelse i fremtiden. De understreker at partiorganisasjonen avgjør og at i første omgang bør venstresiden samarbeide mer i Stortinget. 